CELEX: 32020R1118
Language: mt
Date: 2020-04-27 00:00:00
Title: Regolament Delegat tal-Kummissjoni (UE) 2020/1118 tas-27 ta’ April 2020 li jemenda r-Regolament (KE) Nru 785/2004 tal-Parlament Ewropew u tal-Kunsill dwar ir-rekwiżiti tal-assigurazzjoni tat-trasportaturi tal-ajru u l-operaturi tal-ajruplani

29.7.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 243/1
               
            
         REGOLAMENT DELEGAT TAL-KUMMISSJONI (UE) 2020/1118
         tas-27 ta’ April 2020
         li jemenda r-Regolament (KE) Nru 785/2004 tal-Parlament Ewropew u tal-Kunsill dwar ir-rekwiżiti tal-assigurazzjoni tat-trasportaturi tal-ajru u l-operaturi tal-ajruplani
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (KE) Nru 785/2004 tal-Parlament Ewropew u tal-Kunsill tal-21 ta’ April 2004 dwar ir-rekwiżiti tal-assigurazzjoni tat-trasportaturi tal-ajru u l-operaturi tal-ajruplani (1), u b’mod partikolari l-Artikolu 6(5) tiegħu,
         Billi:
         
                     (1)
                  
                  
                     Bid-Deċiżjoni tal-Kunsill 2001/539/KE (2), il-Komunità kkonkludiet il-Konvenzjoni għall-Unifikazzjoni ta’ Ċerti Regoli għat-Trasport Internazzjonali bl-Ajru, miftiehma f’Montreal fit-28 ta’ Mejju 1999 (il-Konvenzjoni ta’ Montreal), li tistabbilixxi r-regoli dwar ir-responsabbiltà fir-rigward tat-trasportazzjoni internazzjonali bl-ajru tal-passiġġieri, tal-bagalji u tal-merkanzija.
                  
               
                     (2)
                  
                  
                     Ir-Regolament (KE) Nru 785/2004 stabbilixxa rekwiżiti tal-assigurazzjoni minima fir-rigward tar-responsabbiltà għall-passiġġieri, għall-bagalji u għall-merkanzija f’livell li jiżgura li t-trasportaturi tal-ajru jkollhom assigurazzjoni adegwata li tkopri r-responsabbiltà tagħhom skont il-Konvenzjoni ta’ Montreal.
                  
               
                     (3)
                  
                  
                     Il-limiti tar-responsabbiltà tat-trasportaturi tal-ajru skont il-Konvenzjoni ta’ Montreal ġew rieżaminati reċentement mill-Organizzazzjoni Internazzjonali tal-Avjazzjoni Ċivili (ICAO) b’referenza għal fattur ta’ inflazzjoni li jikkorrispondi għar-rata akkumulata ta’ inflazzjoni mid-data tad-dħul fis-seħħ tal-Konvenzjoni ta’ Montreal.
                  
               
                     (4)
                  
                  
                     L-ICAO ddeterminat li l-fattur ta’ inflazzjoni mit-30 ta’ Diċembru 2009, id-data tad-dħul fis-seħħ tal-limiti reveduti preċedenti tal-Konvenzjoni ta’ Montreal, qabeż l-10 %, il-livell limitu li jiskatta aġġustament tal-limiti tar-responsabbiltà. Għalhekk, il-limiti tar-responsabbiltà ġew reveduti skont dan.
                  
               
                     (5)
                  
                  
                     Ir-rekwiżiti tal-assigurazzjoni minima fir-rigward tar-responsabbiltà għall-passiġġieri, għall-bagalji u għall-merkanzija, stabbiliti bir-Regolament (KE) Nru 785/2004, jenħtieġ li jiġu aġġustati fil-ħin għal-limiti tar-responsabbiltà reveduti skont il-Konvenzjoni ta’ Montreal, li saret effettiva fit-28 ta’ Diċembru 2019.
                  
               
                     (6)
                  
                  
                     Għar-responsabbiltà fir-rigward tal-passiġġieri, ir-rekwiżiti tal-assigurazzjoni minima tar-Regolament (KE) Nru 785/2004 ġew stabbiliti f’livell li jaqbeż b’mod sinifikanti l-limiti tar-responsabbiltà reveduti skont il-Konvenzjoni ta’ Montreal.
                  
               
                     (7)
                  
                  
                     Fir-rigward tar-responsabbiltà għall-bagalji u għall-merkanzija, ir-rekwiżiti tal-assigurazzjoni minima tar-Regolament (KE) Nru 785/2004 jenħtieġ li jiżdiedu sal-livell tal-limiti tar-responsabbiltà reveduti skont il-Konvenzjoni ta’ Montreal.
                  
               
                     (8)
                  
                  
                     Għalhekk, jenħtieġ li r-Regolament (KE) Nru 785/2004 jiġi emendat skont dan,
                  
               ADOTTAT DAN IR-REGOLAMENT:
         
            Artikolu 1
            Fl-Artikolu 6 tar-Regolament (KE) Nru 785/2004, il-paragrafi (2) u (3) huma sostitwiti b’dan li ġej:
            
               
                  “2.   Għar-responsabbiltà fir-rigward tal-bagalji, il-kopertura tal-assigurazzjoni minima għandha tkun 1 288 SDR għal kull passiġġier f’operat kummerċjali.
               
               
                  3.   Għar-responsabbiltà fir-rigward tal-merkanzija, il-kopertura tal-assigurazzjoni minima għandha tkun 22 SDR għal kull kilogramma f’operat kummerċjali.”
               
            
         
         
            Artikolu 2
            Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, is-27 ta’ April 2020.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 138, 30.4.2004, p. 1.
         
            (2)  Id-Deċiżjoni tal-Kunsill 2001/539/KE tal-5 ta’ April 2001 dwar il-konklużjoni tal-Komunità Ewropea tal-Konvenzjoni għall-Unifikazzjoni ta’ Ċerti Regoli għat-Trasport Internazzjoni bl-Ajru (il-Konvenzjoni ta' Montreal) (ĠU L 194, 18.7.2001, p. 38).